નવી દિલ્હી તા. ૨૯ : કેન્દ્ર સરકારે ઉતાવળે ૧લી જુલાઇ ૨૦૧૭થી જીએસટી અમલી બનાવી દીધો હતો પછી વેપારીઓએ રોષ વ્યકત કરતાં કેટલીય પ્રોડકટ એવી હતી જેમાં તબક્કાવાર જીએસટીના દર ઘટાડવામાં આવ્યા હતા પણ વાસ્તવિકતા એ છે કે, જીએસટીના દર ઘટયાં પછી પણ તેનો લાભ હજુ સુધી ગ્રાહકો સુધી પહોંચ્યો નથી. જીએસટીની અમલવારી કરાવનારા સરકારી તંત્ર નિષ્ફળ નીવડયું છે જયારે તોલમાપ ખાતાને પણ ફરિયાદો કરાઇ છે છતાં હજુ સુધી ગ્રાહકોને લૂંટતા વેપારીઓ સામે કડક કાર્યવાહી થઇ રહી નથી.જાણકાર સુત્રો જણાવે છે કે, કેન્દ્ર સરકારે તા. ૧-૭-૨૦૧૭થી દેશભરમાં એક સાથે જીએસટી અમલી બનાવ્યો હતો. કેન્દ્ર સરકારે જીએસટી અંતર્ગત તમામ ચીઝવસ્તુઓ ઉપર કેટલો ટેકસ લાગશે તેની જાહેરાત કરી હતી. સ્લેબ પ્રમાણે દરેક પ્રોડકટ ઉપર જીએસટીના દર નક્કી કરવામાં આવ્યા હતા. જોકે, કેટલીય પ્રોડકટ એવી હતી જેની સામે પ્રોડકટ ઉપર જીએસટી નક્કી કર્યા બાદ વિરોધ કે રજુઆતને પગલે સરકારે નરમ વલણ દાખવી ઘટાડાની ફરજ પડી હતી ઉદાહરણ તરીકે સમજીએ તો પહેલા હેરઓઇલ ઉપર ૨૮ ટકા જીએસટીનો દર નક્કી કરાયો હતો જે પાછળથી ઘટાડીને ૧૮ ટકા કરી દેવાયો હતો પણ સ્થિતિ એવી હતી કે, પ્રોડકશન કરાયા બાદ એમઆરપી છપાઇ ગયા બાદ જીએસટીના દર ઘટયાં હતા.કેન્દ્ર સરકાર અને રાજય સરકારમાં જીએસટી અમલવારી એજન્સીઓએ ૩૦મી જુને દરેક વેપારીઓ પાસે જુની એમઆરપી સ્ટોક લીધો હતો. હવે જો પ્રોડકટ ઉપર ટેકસ ઘટયો હોય તો સરકારે ઇનપુટ ટેકસ ક્રેડિટ ગણી હતી પણ આ પ્રોડકટ ઉપરનો ટેકસ ઘટાડો નાગરિકો સુધી પહોંચ્યો નથી. સ્થિતિ એવી છે કે, જે પ્રોડકટ ઉપર જુના જીએસટી પ્રમાણે એમઆરટી નક્કી થઇ હતી તે પ્રોડકટ ઉપર જીએસટી ઘટતાં એમઆરપી ઘટવી જોઇએ પણ તે લાભ ગ્રાહકોની મળી રહ્યો નથી. આ અંગે ફરિયાદો પણ થઇ છે પણ માત્ર ટુથપેસ્ટ ઉપર એક બે કેસ કરી સરકારી તોલમાપ ખાતાએ સંતોષ માન્યો છે. ગ્રાહકો હજુ પણ લૂંટાઇ રહ્યાં છે.